ኤርትራዊ ገብረመስቀል፡ "ኣነ ህዝብን ዓዲን ክርእን ሰላም ከስተማቕርን እየ መፂኤ" ብምባል ልዕሊ ንብረት ሸቐጥ እቲ ሰላም ከምዘቐድም ይገልጽ። ህዝቢ ትግራይ እውን ብተመሳሳሊ ናብ ኤርትራ ይመፅእ ምህላዉ ብምሕባር፡ "እቲ ሕጂ ተረኺቡ ዘሎ ሰላም ኤርትራ ብፅቡቕ ንኽትግስግስ ክጠቕማ እዩ፤ ምሉእ ተስፋ ድማ ኣለኒ" ይብል፡ እቲ ዝነበረ ኩነታት ንኤርትራ ሃስይዋ ምጽንሑ ብምዝካር። ኣይተ ገብረመስቀል ዝተፈላለዩ ዓይነታት ጫማ ሒዙ ከምዝመፅአ ብዓይነይ ዋላ እንተረኣኹ ካብ ኣንደበቱ ንኽረክቦ ጥራሕ እንታይ ሒዝኩም መፂኹም በልኩዎ። "ኣብ ኣስመራ ኣብ እንዳ ጫማ ኢና ንሰርሕ፤ ካብ ዱባይ ዘእተናዮ ጫማ ሒዝና መፂእና ኣለና፤ ካልኦት እውን ኣቑሑት ኤሌክትሮኒክስ የምጽኡ ኣለው። ካብ ኢትዮጵያ ድማ ስሚንቶ፣ብሎኬት፣ሞራለ፣ዝኣመሰለ ይኸይድ'ሎ። ኣብቲ እንዳ እኽሊ እውን ተዛዊረ ነይረ። ዋጋ ብናቕፋ ክርእዮ እንተለኹ ይንክይ'ሎ። ፃዕዳ ጣፍ ሰለስተ ሽሕን ሰለስተ ሚኢትን ዝሽይጥ ዝነበረ ኣብዚ ሕዚ እዋን ክልተ ሽሕን ሓሙሽተ ምእቲን ይሽየጥ ኣሎ። ንሓደ ብሎኬት ሰላሳን ሰለስተን ይሽየጥ ነይሩ ሕጂ ዕስራን ሓሙሽተን ይሽየጥ ምህላዉ ኣረጋጊፀ ኣለኹ፤ ካብቲ መጀመርታ እዋን ዝሽየጠሉ ዝነበረ ወሪዱ'ሎ" ይብል። ሽርክነት ንግዲ ኢትዮ-ኤርትራ ክሳብ ኣበይ?
